IVICA Modrić, član HDZ-a i Uprave državne tvrtke Hrvatski operator prijenosnog sustava d.o.o. (HOPS), je prije točno tjedan dana brutalno nokautirao mladića u Zagrebu.

Do napada je došlo nakon što je mladić P.P. (identitet poznat redakciji) pokušao prijeći cestu na pješačkom prijelazu. Modrić, koji je upravljao automobilom, ga nije propustio, već je projurio pored njega. P.P. je zatim rukom udario prtljažnik Modrićevog automobila, na što je Modrić izašao iz auta, zaprijetio mladiću i udario ga šakom u glavu.

P.P. je pretrpio četiri frakture kostiju lica i trenutno se još uvijek nalazi u bolnici u zagrebačkoj Dubravi.

Index se obratio P.P.-u nakon saznanja o napadu. Ispričao nam je što se dogodilo.

"Dosta je meni vas mladih"

"To je bilo u četvrtak oko 16 i 30. Otišao sam po dijete u vrtić na Vrbiku. U blizini vrtića nalazi se kafić Titanic, a odmah uz njega je pješački prijelaz.

Zakoračio sam preko pješačkog i napravio otprilike dva koraka. Auto je bio desetak metara daleko. Usporio sam jer sam prelazio preko pješačkog prijelaza, a on je ubrzao. Već sam zagazio i vidio me. Zaustavio sam se, a on je prošao 30-ak cm ispred mene. Bio sam tako blizu da mi je instinktivno došlo podignuti ruke. Kad je prošao, jagodicama sam pljusnuo po prtljažniku. Nije bilo nikakve štete. Prešao sam preko pješačkog, a on je zakočio i izašao iz auta.

'Kome ti diraš auto?' upitao me.

Rekao sam mu da me mogao pregaziti i upitao ga što mu je.

'Ma ti ćeš meni po autu, dosta je meni vas mladih', odvratio mi je", prepričava nam mladić.

"Zvat ću ti specijalnu policiju"

"Već sam krenuo prema vrtiću. Gledam prema njemu. Pitao sam ga koji mu je k***c.

On je meni na to odvratio da ne znam u što sam se uvalio.

Upitao sam ga što će sad, a on je krenuo prema meni. Zatrčao se. Suludo mi je bilo da će me netko udariti u toj situaciji. Pokušao sam mu uhvatiti šaku, ali vraga ću je uhvatiti. Udario me u lice. Pao sam na leđa. Srećom, imao sam ruksak pa nisam udario glavom u beton. Kad sam ustao, on se okrenuo i otišao prema autu.

Povikao sam mu je li on normalan, je li svjestan što je napravio.

'Dosta mi je vas mladih, ti ćeš moje auto dirati', odvratio mi je.

Vadim mobitel, vidim na staklu od kafića da sam blago deformiran. Kažem mu da ću zvati policiju.

On mi se opet obraća: 'Ti ćeš meni zvat policiju. Ja ću tebi zvati specijalnu policiju. Ne znaš ti u koje si se probleme uvalio.'", kaže nam P.P.

Četiri frakture

"Fotografirao sam njega i registraciju na autu. On je otišao. Zvao sam 112, došla je policija. Tekla mi je krv iz nosa, čovjek iz kafića mi je dao maramicu. Policija je radila očevid i ispitivala komunalca koji naplaćuje parking. Bio je tu, sve je vidio. I konobar i jedan gost iz kafića su vidjeli kad me udario. Dočekao sam hitnu pomoć, a u bolnici u Vinogradskoj su utvrdili da imam četiri frakture. Dvije na jagodičnoj kosti, jedna na čeljusnoj, druga između čeljusti i jagodice. Jagodična kost je pukla na dva mjesta, pomakla mi je oko i trebala mi je operacija", priča nam P.P.

Tekst se nastavlja ispod oglasa

"Dvogodišnja kći me gledala u krvi i pričala kako tata plače"

"Supruga mi je otišla po dijete u vrtić s posla. Dvogodišnja kći me gledala u krvi. Navečer je pričala kako tata plače. Više te to sje*e nego što te ovaj udario.

Prebacili su me u Dubravu. Prije nekoliko dana su mi napravili operaciju i postavili titansku pločicu na jagodicu. Još uvijek ne mogu otvoriti oko, a na pregledima sam vidio duplu sliku.

Stisnulo mi je živac i ne osjećam ništa od oka do sredine lica. Trebalo bi se popraviti kroz par tjedana ili par mjeseci. Liječnici se nadaju se da ću uskoro izaći iz bolnice", ispričao je P.P. za Index.

Što kaže tvrtka?

Obratili smo se HOPS-u, tvrtki koja se, uz HEP, bavi vođenjem elektroenergetskog sustava Republike Hrvatske, prijenosom električne energije te održavanjem, razvojem i izgradnjom prijenosne mreže.

Upitali smo ih kakav je stav tvrtke prema ovakvom Modrićevom ponašanju te namjeravaju li ga sankcionirati.

"Mi kao tvrtka apsolutno osuđujemo bilo kakvo nasilničko ponašanje bilo kojeg našeg zaposlenika, a posebno članova Uprave. Da bi sankcije bile poduzete, potreban nam je policijski očevid za koji smo dobili službenu potvrdu da će nam biti dostavljen čim se završi krim obrada", rekli su za Index iz HOPS-a.

U međuvremenu, neslužbeno smo doznali kako je nadzorni odbor HOPS-a donio odluku o Modrićevoj smjeni. Postupak je u tijeku.

Što kaže policija?

Obratili smo se i zagrebačkoj policiji. Njih smo, osim upita u kojoj je fazi istraga, upitali i ima li Modrić ikakve osnove da prijeti ikome specijalnom policijom.

"Vezano za Vaš upit obavještavamo Vas da policijski službenici provode kriminalističko istraživanje vezano za događaj od 28. ožujka u Vrbiku.

S obzirom da je u navedenom događaju oštećeni 32-godišnjak teško ozlijeđen, zbog čega je i bio hospitaliziran, provest će se istražne radnje, utvrditi okolnosti o čemu ovisi kvalifikacija kaznenog djela, a za koje će biti podnijeta odgovarajuća pismena nadležnom državnom odvjetništvu", odgovorili su nam iz policije.

Što kaže HDZ?

Poslali smo upit i HDZ-u.

Zanimalo nas je kakav je stav stranke prema ovakvom ponašanju te namjeravaju li ga sankcionirati. Također, i HDZ smo upitali ima li Modrić ikakve osnove da prijeti ikome specijalnom policijom.

"HDZ žali zbog ovog izgreda", rekli su nam.

Iz stranke su nam poručili kako HDZ ima nultu toleranciju na nasilje te da je to otpočetka stav Vlade Andreja Plenkovića.

Modrić, inače član gradskog odbora Osijeka, do daljnjega je suspendiran sa svih stranačkih dužnosti dok traje postupak.

Što se tiče prijetnje specijalcima, iz HDZ-a su nam poručili kako je takvo ponašanje nedopustivo.